Diari Oficial de la Generalitat Valenciana


Sumari del DOGV 9307, del 28-03-2022 (2022/2402)

RESOLUCIÓ de 25 de novembre de 2021, del director general de Qualitat i Educació Ambiental, per la qual es formula declaració d'impacte ambiental del projecte «Recollida i emmagatzematge de productes no perillosos, en concret metalls», al carrer d'Orient, número 30, baixos, al terme municipal de València (València) (expedient 108/2020/AIA).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9307

Data del DOGV
:   28-03-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/2402


Data del document
:   25-11-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * València
    * impacte ambiental

RESOLUCIÓ de 25 de novembre de 2021, del director general de Qualitat i Educació Ambiental, per la qual es formula declaració d'impacte ambiental del projecte «Recollida i emmagatzematge de productes no perillosos, en concret metalls», al carrer d'Orient, número 30, baixos, al terme municipal de València (València) (expedient 108/2020/AIA). [2022/2402]  
  
Declaració d'impacte ambiental  
Expedient: (1642782) 108/6599-XDF.  
Títol: Recollida i emmagatzematge de productes no perillosos.   
Promotor: Ecometal Montolivet, SL.  
Òrgan substantiu: Ajuntament de València.  
Ref. Òrgan substantiu: L-44889-4531-197198-57.  
Localització: carrer Orient, núm. 30, baixos, València.  
  
Descripció del projecte  
L'empresa Ecometal Montolivet, SL, promou un projecte de recollida i emmagatzematge de productes no perillosos, en concret metalls, al carrer Orient, núm. 30, al terme municipal de València. El local, d'aproximadament 131,22 m² se situa en un edifici d'habitatges i disposa d'accés independent des de la via pública.  
L'activitat es realitzarà exclusivament en horari diürn i a l'interior del local. Les labors que es realitzaran són la recepció, el pesatge, la classificació i emmagatzematge de producte per a la seua posterior càrrega i transport a un gestor autoritzat.  
  
Tramitació administrativa  
En data 15 de desembre de 2020, l'Ajuntament de València va traslladar a aquest òrgan ambiental la sol·licitud d'avaluació d'impacte ambiental ordinària del projecte. S'acompanya d'una còpia a data 1 de desembre de 2020 de l'expedient núm. I-48498-3569-198816-90 en format pdf i un índex d'aquest expedient. En aquest expedient es troben, entre altres, els següents documents:  
- Informe favorable de compatibilitat urbanística (p. 299) dels serveis tècnics de l'ajuntament signat el 30 de setembre de 2019.  
  
- Certificat d'informació pública, i d'absència d'al·legacions (p. 466).  
- Resum no tècnic del projecte (p. 134).  
- Projecte d'activitat i adaptació del local comercial per a recollida i emmagatzematge de residus no perillosos. (p. 138).  
- Estudi d'impacte ambiental (p. 317 i 408).  
D'acord amb el certificat remés, l'òrgan substantiu va realitzar la informació pública de l'expedient mitjançant anunci en el Butlletí Oficial de la Província de València número 124, de data 1 de juliol de 2019, i no hi hagué presentació d'al·legacions.  
L'òrgan substantiu ha emés els següents informes:  
- Informe del servei d'activitats de l'ajuntament en el qual informa favorablement, entre altres, de l'adequació de les mesures correctores per a garantir les condicions ambientals.  
- Informe de ponència tècnica municipal d'anàlisi ambiental data 19 de febrer de 2020; s'estima suficient la garantia i eficàcia dels sistemes correctors proposats pel promotor.  
  
Consideracions ambientals  
L'activitat es realitza en zona urbana residencial, per la qual cosa no es preveuen afeccions al medi natural.  
Durant la fase de condicionament del local es generaran els residus i molèsties de pròpies del condicionament d'un local urbà i previstos en les ordenances municipals. El mateix succeeix en cas de cessament d'activitat.  
Durant la fase d'explotació, a més dels productes propis de l'activitat, que s'emmagatzemaran en l'establiment, es produiran altres residus provinents de les activitats de recepció i classificació i residus propis de l'activitat d'oficina. Aquests residus, consistents en papers, plàstics, cartons i fustes s'emmagatzemaran en recipients adequats i s'entregaran periòdicament a un gestor autoritzat. Només es generen aigües residuals provinents dels lavabos, vàters, dutxes i neteja del local, assimilables a aigües residuals urbanes, que s'abocaran al clavegueram.  
  
L'activitat no admet residus que puguen produir líquids, olors i emissions a l'atmosfera.  
Per la mena d'activitat desenvolupada es preveu la instal·lació de màquines susceptibles de produir sorolls i vibracions d'escassa rellevància ambiental com a màquines d'oficina i de manutenció. Es considera que l'activitat genera un nivell sonor de 70 dB(A) a l'interior del local. En l'estudi acústic es desenvolupen accions correctores per a aïllar el local i que el nivell de recepció al carrer i en els confrontants estiga dins dels límits permesos. En l'estudi de vibracions s'estableixen les mesures correctores per a l'amortiment de les vibracions. Una vegada finalitzada la instal·lació es realitzarà una auditoria acústica.  
  
El programa de vigilància ambiental consistirà en el control de la correcta execució i l'eficàcia de les mesures protectores i correctores, comprovar la seua eficàcia amb l'objectiu de detectar impactes no previstos en l'estudi d'impacte ambiental i proposar les mesures adequades per a reduir-los, eliminar-los o compensar-los.  
  
Consideracions jurídiques  
Les instal·lacions per a recollida i emmagatzematge de productes no perillosos (ferralla) estan subjectes a avaluació d'impacte ambiental ordinària, d'acord amb l'article 7.1.a de la Llei 21/2013, de 9 de desembre, en concordança amb l'annex I (grup 6.c.2).  
L'expedient ha observat els tràmits previstos en la secció 1a, capítol II, del títol 2 de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot això, a proposta del Servei d'Avaluació d'Impacte Ambiental i amb el vistiplau del subdirector general del Canvi Climàtic i Qualitat Ambiental, fent ús de les atribucions que ostente, resolc:  
  
  
Primer  
Estimar acceptable, als sols efectes ambientals i sense perjudici de la prèvia obtenció de les autoritzacions sectorials que li siguen aplicables, el projecte de recollida i emmagatzematge de productes no perillosos, promogut per Ecometal Montolivet, SL, en c/ Orient, núm. 30, baixos, València, sempre que es desenvolupe d'acord amb el que s'estableix en l'estudi d'impacte ambiental, el projecte tècnic i altra documentació que consta en l'expedient i de conformitat amb les següents condicions:  
- Pel que fa al llistat definitiu de residus admissibles, quedarà limitat per l'abast de l'autorització sectorial, entre els proposats pel promotor segons la documentació aportada a aquest òrgan. Es podran incloure altres codis LER que l'òrgan competent considere susceptibles d'autorització, sempre que la seua inclusió no comporte la modificació substancial del projecte avaluat i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
- Conforme amb la definició del projecte, no s'admetran residus que produïsquen olors ni que continguen líquids o gasos, llevat que les característiques del residu impedisquen la seua eixida accidental i no siguen considerats residus perillosos. Només es permeten les operacions de pesatge, classificació, embalatge i emmagatzemat de residus no perillosos i no es permetrà la utilització en el local de màquines o eines que puguen generar nivells sonors superiors als límits establits per la normativa vigent.  
- Al començament de l'activitat i almenys cada cinc anys es realitzaran auditories acústiques per part d'una entitat col·laboradora de l'Administració en matèria de qualitat ambiental, fent constar els resultats en un llibre de control que estarà a la disposició de les administracions competents. Les auditories es realitzaran en condicions normals de funcionament. En cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
- Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
- En els termes previstos en l'article 43 de la Llei 21/2013, de 9 de desembre, la present declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
  
Segon  
Conforme amb el que es preveu en l'article 41 de la Llei 21/2013, de 9 de desembre:  
a) Ordenar la publicació de la present declaració d'impacte ambiental en el Diari Oficial de la Generalitat Valenciana, així com en la seu electrònica.  
b) La present declaració d'impacte ambiental no serà objecte de recurs sense perjudici dels que, si escau, pertoquen en via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 25 de novembre de 2021.- El director general de Qualitat i Educació Ambiental: Joan Piquer Huerga.